Objava obvestila o odobritvi standardne spremembe specifikacije proizvoda za ime v vinskem sektorju iz člena 17(2) in (3) Delegirane uredbe Komisije (EU) 2019/33

(2021/C 524/06)

To obvestilo je objavljeno v skladu s členom 17(5) Delegirane uredbe Komisije (EU) 2019/33 (1).

OBVESTILO O STANDARDNI SPREMEMBI ENOTNEGA DOKUMENTA

„Charentais“

PGI-FR-A1196-AM02

Datum obvestila: 28. oktobra 2021

OPIS ODOBRENIH SPREMEMB IN RAZLOGI ZANJE

1. Hlapne kisline

Vsebnost hlapnih kislin za bela vina je bila spremenjena.

Tako je lahko v belih vinih, ki imajo nad 5 g/l sladkorja, do 0,65 g/l hlapnih kislin v obliki H2SO4.

Zaradi globalnega segrevanja se povišuje vsebnost sladkorjev in s tem vsebnost hlapnih kislin, zato je bila vsebnost prilagojena.

Dokument je zaradi te spremembe spremenjen v točki 4.

2. Geografsko območje

Geografsko območje in območje v neposredni bližini sta bili spremenjeni, da bi bili opisani skupaj s seznamom občin, ter posodobljeni po uradnem geografskem kodeksu.

Dokument je zaradi te spremembe spremenjen v točkah 6 in 9.

3. Sorte vinske trte

V specifikaciji proizvoda so bile dodane naslednje sorte vinske trte:

syrah N; gros manseng B; petit manseng B; cabernet cortis N; monarch N; pinotin N; prior N; vidoc N; artaban N; bronner B; johanniter B; floreal B; souvignier gris Rs; solaris B in soltis B.

Te sorte vinske trte so bile dodane za boljšo prilagoditev podnebnim spremembam in zmanjšanje uporabe fitofarmacevtskih sredstev, hkrati pa ohranjajo organoleptični profil vin.

Sorta ugni blanc je bila črtana s seznama sort vinske trte, saj ne ustreza več želenemu organoleptičnemu profilu vin za ZGO. Za to sorto vinske trte je bil odobren prehodni ukrep do trgatve 2022.

Dokument je zaradi te spremembe spremenjen v točki 7.

4. Kmetijsko-okoljski ukrepi

V specifikacijo proizvoda so bili vstavljeni spodaj navedeni kmetijsko-okoljski ukrepi.

Obvezna je trajna zatravitev okoli parcel (ozar in medparcelnih površin, ki niso zasajene ali obdelovane). Ta obveznost ne velja pri obnovi ozar, zlasti zaradi posledic erozije ali izjemnih vremenskih razmer.

Popolno kemično zatiranje plevela na parcelah je prepovedano.

V vseh medvrstnih prostorih se zasajena ali naravna vegetacija nadzoruje z mehanskimi ali fizičnimi sredstvi.

Škropilnice z neusmerjenimi šobami, ki ne omogočajo obojestranskega škropljenja (zračnokonvekcijske turbine, nameščene na traktor z visoko prehodnostjo, ali nihajoči cevni usmerniki), so prepovedane. Če se uporabljajo škropilnice na zračni tlak, so za obdelavo vinogradov dovoljene samo šobe za vpihovanje zraka, vpisane na zadnji seznam sredstev, s katerimi je mogoče zmanjšati zanašanje škropljenja fitofarmacevtskih sredstev, objavljen v uradnem biltenu ministrstva, ki je pristojno za kmetijstvo.

Vnos sintetičnega mineralnega dušika je omejen na 30 enot na hektar na leto.

Te spremembe običajno bolje upoštevajo družbene zahteve po zmanjšanju uporabe fitofarmacevtskih sredstev in prijaznosti do okolja.

Te spremembe ne vplivajo na enotni dokument.

5. Povezava

Povezava s poreklom je bila spremenjena zaradi posodobitve površin in količine pridelave.

Dokument je zaradi te spremembe spremenjen v točki 8.

6. Sklic na nadzorni organ

Besedilo sklica na nadzorni organ je usklajeno z besedilom, ki se pojavlja v drugih specifikacijah proizvodov za zaščitene geografske označbe. Gre zgolj za redakcijsko spremembo.

Ta sprememba ne vpliva na enotni dokument.

ENOTNI DOKUMENT

1. Ime

Charentais

2. Vrsta geografske označbe

ZGO – zaščitena geografska označba

3. Kategorije proizvodov vinske trte

1. Vino

4. Opis vina

Mirna rdeča, rosé in bela vina

KRATEK OPIS

Zaščitena geografska označba „Charentais“ se uporablja za mirna rdeča, rosé in bela vina.

Rdeča vina imajo običajno note rdečega jagodičja in zelo zrelega sadja, ki se jim lahko pridružijo začimbne note. To so lahka vina, ki imajo vseeno lepo strukturo zaradi vsebnosti mehkih taninov, ki jim dajejo neko polnost. To so vina za srednjeročno staranje.

Za bela in rosé vina je značilna živahna napadalnost, za katero se nato običajno začutijo večja uravnoteženost in sadne note. Ta vina se vinificirajo in nato tržijo povsem mlada.

Najvišja vsebnost hlapnih kislin v vinih je 11,22 meq/l, razen pri vinih, v katerih je jabolčno-mlečnokislinsko vrenje končano, ali pri belih vinih z ostankom sladkorja nad 5 g/l, pri katerih znaša 13,26 meq/l.

SPLOŠNE ANALITSKE LASTNOSTI

Splošne analitske lastnosti Največji delež skupnega alkohola (v vol. %): Najmanjši delež dejanskega alkohola (v vol. %) 11 Najnižja vsebnost skupnih kislin: v miliekvivalentih na liter Največja vsebnost hlapnih kislin (v miliekvivalentih na liter): Najvišja vsebnost skupnega žveplovega dioksida (v miligramih na liter):

5. Enološki postopki

5.1. Posebni enološki postopki

1. Pridelovalna praksa

Gostota zasaditve vinske trte, iz katere se lahko pridelajo vina z zaščiteno geografsko označbo „Charentais“ in je bila zasajena od vinskega leta 2001/2002, mora biti vsaj 4 000 trsov na hektar z razdaljo med vrstami največ 2,50 metra.

5.2. Največji donosi

1. ZGO „Charentais“

90 hektolitrov na hektar

6. Razmejeno geografsko območje

Trgatev, vinifikacija in obdelava vin z zaščiteno geografsko označbo „Charentais“ potekajo v departmajih Charente in Charente Maritime.

7. Glavne sorte vinske trte

Alicante henri bouschet N

Arinarnoa N

Arriloba B

Artaban N

Bronner B

Cabernet cortis N

Cabernet franc N

Cabernet-sauvignon N

Chardonnay B

Chasan B

Chenin B

Colombard B

Cot N – malbec

Egiodola N

Floreal B

Folle blanche B

Gamay N

Gros manseng B

Johanniter B

Jurançon noir N – dame noire

Merlot N

Monarch N

Montils B

Mourvèdre N – monastrell

Muscadelle B

Négrette N

Petit manseng B

Pinot noir N

Pinotin N

Prior N

Sauvignon B – sauvignon blanc

Sauvignon gris G – fié gris

Semillon B

Solaris B

Souvignier gris Rs

Syrah N – shiraz

Tannat N

Trousseau gris G – chauché gris

Vidoc N

Voltis B

8. Opis povezave

Geografsko območje zaščitene geografske označbe „Charentais“ zajema celotno ozemlje departmajev Charente in Charente Maritime. Leži v severnem delu Akvitanske kotline.

Vinogradniško območje ZGO „Charentais“ ostajajo neločljivo povezani z zgodovino vinograda Cognac. Pridelava vin z zaščiteno geografsko označbo „Charentais“ se je lahko razvila prav zaradi tega uglednega vinogradniškega območja. Zaradi gospodarskih težav, ki so je pojavljale od leta 1973, je proizvodnja Cognaca zakonsko urejena in omejena, kar vinogradnike spodbuja k diverzifikaciji pridelave. Zato vlagajo v pridelavo mirnih vin najvišje kakovosti, ki so z odlokom leta 1981 dobila pravico do označbe „vin de pays Charentais“ in ki jim je namenjenih 2 000 hektarov vinogradov. Vinogradniki se najprej posvetijo vinifikaciji najbolj razširjenih belih sort vinske trte, kot sta ugni blanc in colombard, vendar se hitro preusmerijo k izboru lokalno uveljavljenih bolj aromatičnih sort vinske trte, kot so sauvignon, chardonnay ali chenin. Od leta 1985 se vina „vins de pays Charentais“ pridelujejo v treh barvah. Ta razvoj rdečih vin spremlja tudi izbor „plemenitejših“ sort vinske trte, kot so merlot, cabernet-sauvignon, cabernet-franc, gamay in pinot noir. Ta izbor sort vinske trte je del splošnejšega pristopa h kakovosti, pri katerem vinogradniki izbirajo bolje prilagojene podlage trsov, bolje razmislijo o zasaditvi vinskih trt ter pridobivajo novo znanje in izkušnje glede vinifikacije.

Leta 1992 sta bili hkrati priznani dodatni imeni „Ile de Ré“ in „Saint-Sornin“. Vinorodno območje na otoku „Ile de Ré“ je tako postal zelo prepoznavno.

Posebnost vinorodnega območja v Saint-Sorninu je, da je v celoti namenjeno za pridelavo vin z označbo „vins de pay“, medtem ko druga območja za pridelavo označbe uporabljajo tudi imeni „Cognac“ in „Pineau des Charentes“. Temu vinorodnemu območju poleg tega koristi močna povezanost pridelovalcev, združenih v zadružni kleti Saint-Sornin.

Leta 1999 je bilo priznano dodatno ime „Ile d’Oléron“. Gre za zgodovinsko zelo veliko vinogradniško območje (skoraj 1 000 hektarov leta 1950), ki ga močno zaznamuje zadružno gibanje in je v lokalnem okolju zelo znano.

Bela in rosé vina odlikujejo svežina in sadne note, ki so običajno note agrumov. V ustih se občuti živahna napadalnost, za katero se nato običajno začutijo večja uravnoteženost in sadne note. Ta vina se vinificirajo in nato tržijo povsem mlada.

Rdeča vina imajo običajno note rdečega jagodičja in zelo zrelega sadja, ki se jim lahko pridružijo začimbne note. To so lahka vina, ki imajo vseeno lepo strukturo zaradi vsebnosti mehkih taninov, ki jim dajejo neko polnost. To so vina za srednjeročno staranje.

Vina, pridelana na otokih Ré in Oléron, so lahka in živahna, pogosto z morskimi notami, medtem ko imajo vina, pridelana na območju Saint-Sornin, bolj začimbne note, povezane s kompleksnejšo strukturo.

Vina z ZGO „Charentais“ se pridelujejo na 1 500 hektarih in glede na letino se pridela od 70 000 do 90 000 hektolitrov vina.

Z obsežnim delom pri izboru sort vinske trte ter pridobivanjem novega enološkega znanja in izkušenj so vina z zaščiteno geografsko označbo „Charentais“ postala polnopravna proizvodna panoga v regionalni vinogradniški pokrajini. Razvoj pridelave vin z zaščiteno geografsko označbo „Charentais“ je omogočila tudi kombinacija primernih pedoklimatskih razmer in tal, ki so najprimernejša za doseganje zmernega donosa.

Povezava te premišljene uporabe naravnega okolja, pridobivanja znanja in izkušenj med vinogradniki, zasaditve bolj aromatičnih sort vinske trte poleg tradicionalnih sort ter razvoja gospodarskih in trgovskih subjektov je omogočila izboljšanje kakovosti vin in njihovo prilagoditev razvoju trgov. Vina imajo torej senzorične in aromatične profile, ki so med potrošniki, zlasti turisti, zlahka prepoznavni in iskani.

Danes se vina z ZGO „Charentais“ posebej dejavno tržijo na regionalni ravni, poleti pa imajo koristi od turistične privlačnosti obalnega območja. Za ta vina poleg tega obstaja razvita distribucijska mreža, razdeljena med hipermarkete in supermarkete, gostinske obrate in prodajo na posestvih.

Vse to skupaj prispeva k ohranjanju vinogradniškega slovesa regije Charentes in vin, ki se tržijo pod tem imenom.

9. Drugi poglavitni pogoji (pakiranje, označevanje, ostale zahteve)

Območje v neposredni bližini

Pravni okvir:

nacionalna zakonodaja

Vrsta dodatnega pogoja:

izjema pri proizvodnji na opredeljenem geografskem območju

Opis pogoja:

Območje v neposredni bližini, opredeljeno za izjemo pri vinifikaciji in obdelavi vin, zajema naslednja mejna okrožja na geografskem območju: Fontenay-le-Comte, Niort, Montmorillon, Rochechouart, Bellac, Nontron, Périgueux, Blaye in Libourne.

Navedbe na etiketi

Pravni okvir:

nacionalna zakonodaja

Vrsta dodatnega pogoja:

dodatne določbe o označevanju

Opis pogoja:

Pod pogoji iz specifikacije proizvoda je lahko zaščitena geografska označba „Charentais“ dopolnjena z imenom ene od naslednjih manjših geografskih enot:

„Ile de Ré“

„Saint-Sornin“

„Ile d’Oléron“

„Charente“

„Charente-Maritime“

Zaščitena geografska označba „Charentais“ je lahko dopolnjena z izrazoma „primeur“ ali „nouveau“ (mlado vino).

Zaščitena geografska označba „Charentais“ je lahko dopolnjena z navedbo ene ali več sort vinske trte, ki so določene v specifikaciji proizvoda, razen sort alicante H.-Bouschet N, mouvèdre N (balzac noir) in jurançon noir N (folle noire).

Na etiketi je obvezno naveden logotip Evropske unij za ZGO, izraz „zaščitena geografska označba“ pa je nadomeščena s tradicionalnim izrazom „vin de pays“.

Povezava na specifikacijo proizvoda

https://info.agriculture.gouv.fr/gedei/site/bo-agri/document_administratif-d607839b-69a8-4575-80f5-0f6490e9ea52

(1) UL L 9, 11.1.2019, str. 2.